b"\n_START_ARTICLE_\nDisrupci\xc3\xb3 cel\xc2\xb7lular\n_START_PARAGRAPH_\nLa disrupci\xc3\xb3 cel\xc2\xb7lular \xc3\xa9s el proc\xc3\xa9s de trencament de les cobertes d'una c\xc3\xa8l\xc2\xb7lula de manera intencionada per a finalitats biotecnol\xc3\xb2giques, i en qu\xc3\xa8 aquesta ruptura de les membranes o parets cel\xc2\xb7lulars forma part d'un procediment m\xc3\xa9s ampli que t\xc3\xa9 com a finalitat recuperar un producte d'inter\xc3\xa8s de car\xc3\xa0cter intracel\xc2\xb7lular. Aquests productes intracel\xc2\xb7lulars es produeixen en la majoria de casos de forma soluble al citoplasma o en cossos d'inclusi\xc3\xb3, lloc en el qual s'acumulen en grans quantitats._NEWLINE_Es tracta, doncs, d'un proc\xc3\xa9s de lisi delicat, en qu\xc3\xa8 les majors dificultats sorgeixen pel fet de tractar-se d'una ruptura cel\xc2\xb7lular no controlada i resultant d'un alliberament sense impediments de tots els productes intracel\xc2\xb7lulars (prote\xc3\xafnes, \xc3\xa0cids nucleics, restes cel\xc2\xb7lulars...). Un cop dut a terme, el producte obtingut haur\xc3\xa0 de passar per diversos processos de separaci\xc3\xb3 i purificaci\xc3\xb3 depenenent de les necessitats de comercialitzaci\xc3\xb3 o investigaci\xc3\xb3, el que es coneix com a etapa downstream d'un bioproc\xc3\xa9s._NEWLINE_El pas previ a la disrupci\xc3\xb3 cel\xc2\xb7lular \xc3\xa9s l'an\xc3\xa0lisi exhaustiu de les caracter\xc3\xadstiques del producte d'inter\xc3\xa8s que es vol a\xc3\xafllar i purificar. Per una banda, cal prendre \xc3\xa8mfasi en els factors que propicien la p\xc3\xa8rdua de propietats o la degradaci\xc3\xb3, aix\xc3\xad com considerar els aspectes de la l\xc3\xadnia cel\xc2\xb7lular de l'esp\xc3\xa8cie amb la que es vol aplicar el proc\xc3\xa9s, i m\xc3\xa9s en concret la seva coberta cel\xc2\xb7lular. Aquest conjunt de situacions s\xc3\xb3n els que determinaran el m\xc3\xa8tode exacte de disrupci\xc3\xb3.\n_START_SECTION_\nFactors interns i externs del proc\xc3\xa9s\n_START_PARAGRAPH_\nHi ha certs requisits per a la interrupci\xc3\xb3 de la c\xc3\xa8l\xc2\xb7lula sense la desnaturalitzaci\xc3\xb3 del producte desitjat. A l'hora de caracteritzar la disrupci\xc3\xb3, les propietats principals a tenir en compte quant a aquest fet s\xc3\xb3n el pH, la generaci\xc3\xb3 de calor i augment de la temperatura, els agents qu\xc3\xadmics que es puguin emprar, l'estr\xc3\xa8s mec\xc3\xa0nic de la c\xc3\xa8l\xc2\xb7lula, la generaci\xc3\xb3 d'escuma i la toxicitat per metalls._NEWLINE_Quant a factors intr\xc3\xadnsecs i interns de la c\xc3\xa8l\xc2\xb7lula, cal vigilar l'alliberament de proteases i la contaminaci\xc3\xb3 per \xc3\xa0cids nucleics.\n_START_SECTION_\nClassificaci\xc3\xb3 general dels m\xc3\xa8todes disruptius\n_START_PARAGRAPH_\nLa classificaci\xc3\xb3 dels m\xc3\xa8todes de disrupci\xc3\xb3 s'estableix en dos grups principals: la mec\xc3\xa0nica, on actuen forces f\xc3\xadsiques no inherents a la mostra mitjan\xc3\xa7ant equipament espec\xc3\xadfic, i la no mec\xc3\xa0nica. Aquesta \xc3\xbaltima agrupa la variant qu\xc3\xadmica - en qu\xc3\xa8 s'empren detergents i subst\xc3\xa0ncies solubilitzadores de la coberta cel\xc2\xb7lular - i la biol\xc3\xb2gica o enzim\xc3\xa0tica, on s'utilitzen enzims de microorganismes per a lisar la c\xc3\xa8l\xc2\xb7lula en q\xc3\xbcesti\xc3\xb3 i obtenir-ne els productes intracel\xc2\xb7lulars."